1970 jetzt gits ändlich au e Guggemuusig, denn vo dene 14 Chnöche hei  jo au 5 Musikverein Erfahrig kha. "D Aerdwybli-Schraenzer" - si gebore worde. 1974 hett me serscht mol us Polyeschter Larve gmacht und in dem Joohr hett me zuedäm versuecht e "alti Garde" z'gründe, doch d Begeischterig hett sich in Gränze ghalte. In dem Joohr isch me usem Rössli ab sofort verbannt worde (schins heig me chli zwild doh) also hett me im 1975 serscht mol in d'Turnhalle müesse wiche. Dört isch denn dr Maskeball über d Bühni. 1976: es schrecklichs Johr niemerts hett mitgmacht, doch schliesslich  hei noh e paar Agfrässeni öbbis ufgstellt. 1977 hetts denn grad 2 Wääge geh und au dr Rössliwirt hett wieder d'Türe ufdo. 1978 hei 24 Schränzer wieder agfange (nach 2 Joohr Unterbruch). Vo Johr zu Johr isch d Guggemusig grösser und grösser und au besser worde, au e Tambourmajor hett me kha und s'erscht Mol in dr Gschicht vo dr FGT isch 1979 e Blagette usegäh worde.